Lesings by UK-kampusse afgelasFoto: Twitter via @MaryamBaekhyun Die Universiteit van Kaapstad het Donderdagoggend op hul Twitter-profiel bekend gemaak dat lesings vandag en Vrydag nie verder sal voortgaan op die universiteit se boonste, laer en Hiddingh-kampusse nie. Lesings by die fakulteit van gesondheidstudies en die besigheidskool gaan egter wel voort. Die universiteit het ook vroeër vanoggend bekend gemaak die hoofbiblioteek is ook gesluit. Volgens hulle is die rede hoofsaaklik om die veiligheid van die studente en die personeel te verseker en om “te vermy dat personeel en studente blootgestel word aan onaanvaarbare en ontwrigtende gedrag”. Volgens UCT Radio sal daar om 13:00 ŉ massavergadering deur studente gehou word. Betogende studente het sedert Woensdag chaos op die universiteit se kampusse veroorsaak en probeer om die akademiese bedrywighede tot stilstand te bring. Volgens berigte eis die studente dat die verslag van die kommissie van ondersoek na universiteitsfooie onmiddellik vrygestel moet word. Die DA het sy kameraadskap met die betogende studente uitgespreek. Die party se studente-organisasie (DASO) het op Twitter laat hoor talle toetse word tans uitgestel. “Love us or hate us, we are truly here for you,” het DASO getwiet. Die EFF se studentevleuel (EFFSC) het die betogende studente geloof vir hul optrede en gesê die oproep vir “gratis gedekolonialiseerde onderrig” moet gehoor word. Verskeie foto’s is op sosiale media versprei van ingange na die universiteit wat met asblikke, plastiek verkeersversperrings en plante versper is. ŉ Sterk polisieteenwoordigheid heers tans op die kampus.